Mizík, Stanislav, poslanec NR SR (2021-11-12):
Vážené kolegyne a kolegovia, pani ministerka, toto som povedal včera pánovi Lengvarskému a mám neodolateľné pokušenie povedať to aj vám. Určite ste nepozerali moju rozpravu, a keď musím, tak jednoducho musím. Na stole máme návrh, ktorý iniciatívne predložil minister zdravotníctva Vladimír Lengvarský. Vo faktickej poznámke som včera povedal, pripomenul jedno heslo z čias socializmu. To heslo znelo: „Iniciatívny blbec je horší ako triedny nepriateľ,“ pani ministerka. A podľa môjho názoru je toto heslo ako nášivka či logo pre tento zákon a jeho navrhovateľov ako stvorené. Tento návrh posväcuje a uzákoňuje bezprecedentnú šikanu a obťažovanie bežných ľudí, ako aj podnikateľov. Všetky kroky tak Matovičovej, ako aj Hegerovej vlády a aj tých dvoch ministrov Krajčího a Lengvarského neriešili a neriešia gro problému, a to je včasná liečba, pani ministerka, nie pokuty. Na začiatku tejto prapodivnej pandémie, a to som už povedal x-krát v tejto sále, ľudia po zistení pozitivity dostali 
PN-ku, karanténu a odporúčanie, pite čajík a berte Paralen. Naozaj som to už x-krát povedal. Keď sa to zhorší, volajte lekárovi a potom príde sanitka. Nuž a takto sa u tisícov ľudí za pár dní vyvinul zápal pľúc. A oni potom volali sanitky. Ale ťažké zápaly pľúc sa už liečia veľmi ťažko. Pľúcna ventilácia? No, no. Práve preto tvrdím, že tisíce mŕtvych má na svedomí Matovič a jeho kamarila. Samozrejme, aj s jeho poslušnou ovečkou ministrom Krajčím. Nuž, je to tak, keď sa vzdelaný človek nechá namotať bláznom a počúvať jeho šialené vízie a ich aj ďalej šíriť, keď sa podvolí. A toto pán minister urobil. Pripomeniem históriu. Keď vybuchla Matovičova atómová bomba, to je plošné testovanie, nakazení aj zdraví cestovali domov spolu v autobusoch a v autách. Áno, tie testy, ktoré chceli hodiť najprv do Dunaja, zistili pozitívnych, naozaj zistili. Ale po spoločnom presune domov v napchatých autách a autobusoch ich bolo už x-krát viac. A, pani ministerka, vaša vláda má toho za ušami viac. Zadlžili ste Slovensko tak, že sa z toho nevyhrabú ani vaši vnuci, ani pravnuci, ani prapravnuci. A tá šialená lotéria, vyhodené peniaze, medzinárodná hanba „vantajma“, retardovaný účes Matoviča vo Francúzsku, retardované reči v zahraničí – zlé, zlé, zlé, celé zlé, pani ministerka. Ešte aj známy herec to János Bán asi bledol závisťou nad takým výkonom, čo postváral Matovič. Takého postihnutého by nedokázal zahrať vo filme ani on. A teraz k tomuto výtvoru, k tomuto zákonu, § 29 1a): „priestupku sa dopustí ten, kto úmyselne zmarí, sťaží alebo ohrozí poskytovanie zdravotnej starostlivosti alebo služieb súvisiacich s poskytovaním zdravotnej starostlivosti, alebo sa nepodrobí povinnému vyšetreniu alebo liečeniu“. No to už len vy budete určovať, čo je povinné! K tomu toľko. Páni a dámy z vládnej koalície, vy zavádzate povinné vyšetrenie a povinné liečenie a idete dávať pokuty, obrovské pokuty, dokonca zákaz činnosti, prerušenie činnosti. Tak vy chcete ľudí pripraviť o príjem zo svojej činnosti. Normálne ich ožobráčiť pre svoje viackrát šialené nápady. Povedzme si to tak. Odsek b), chcete trestať za tzv. hrubé znevažovanie poskytovateľa zdravotnej starostlivosti tak slovné, ale ešte aj gestom alebo iným spôsobom. No toto už je čo? Čiže keď niekto nazve povedzme pána Jarčušku, ako ja dneska, tancujúca opica, či Krčméryho, alebo ministra, že je somár, ja to nehovorím, hej, pani ministerka, ale čo keď náhodou by mi to ušlo, alebo keď vám dakto ukáže prostredník, zaplatí dokonca 1 500 eur pokutu? To jojojojojoj! Podnikateľ alebo právnická osoba môže dokonca dostať 7-tisícovú pokutu. A včera som poučil pána ministra Lengvarského, ako funguje tieňová ekonomika. Takže poučím aj vás. V určitých komunitách či v dedinách vám nik nebude kontrolovať potvrdenie o COVID-e, prekonaní či očkovaní a tieto všetky sprostosti, ktoré sú to založené v tomto zákone. Oficiálne sa zavrie podnik či prevádzka, ale tá bude fungovať ďalej. Ďalej načierno. To bude krásna úľava na dani! Nebude to musieť zdaniť tento čierny podnikateľ. Vy to urobíte, toto presne, čo urobila americká vláda, keď urobila prohibíciu v 20. rokoch minulého storočia. A čo z toho vzniklo? Prestrelky a slávny boss Al Capone, ktorý na tom poriadne nahrabal. Celý tento návrh je postavený na hlavu. Očkovaní prenášajú COVID, očkovanie je funkčné, ale iba vtedy, keď zaberá. To nepochopí nikdy pán Stančík, napríklad dnes sa k tomu vyjadroval. Očkovanie funguje pri kiahňach, pri tetane, dokonca aj pri besnote funguje. Ale, prepáčte, tento covidový sajrat je na nič, na veľké nič. Aj dvakrát, trikrát očkovaní ochorejú, prenášajú COVID a vaše reči, že nemajú ťažký priebeh, sú nulitné podľa Harabina, sú zavádzajúce. Takíto ľudia aj zomierajú. Pani ministerka, už som to dnes povedal vo faktickej. Keď ľudia zomierali, lebo nemali lieky, jednoducho im bola odopretá zdravotná starostlivosť, boli doma na Paralene alebo Acylpyríne a na čaji, vtedy váš slávny šéf Matovič dostal Isoprinosine, síce je to na pohlavné choroby, ale funguje proti zápalom a vírusom. Jeho vyliečili z toho. Ale toto sa nedialo u desať tisícov ľudí. Pamätajte si, pani ministerka, nik nebude žiť večne. Ale ani vládnuť nebudete večne. Len škoda, že môže sa vám stať, že ešte dva roky budete vládnuť. Škoda pre národ, lebo to dokážete zničiť celý štát. Ďakujem za slovo.